CELEX: 32021D1026
Language: el
Date: 2021-06-21 00:00:00
Title: Απόφαση (ΚΕΠΠΑ) 2021/1026 του Συμβουλίου της 21ης Ιουνίου 2021 για τη στήριξη του προγράμματος ασφάλειας και ευελιξίας στον κυβερνοχώρο και προστασίας των πληροφοριών του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής

24.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 224/24
               
            
         ΑΠΟΦΑΣΗ (ΚΕΠΠΑ) 2021/1026 ΤΟΥ ΣΥΜΒΟΥΛΙΟΥ
         της 21ης Ιουνίου 2021
         για τη στήριξη του προγράμματος ασφάλειας και ευελιξίας στον κυβερνοχώρο και προστασίας των πληροφοριών του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 28 παράγραφος 1 και το άρθρο 31 παράγραφος 1,
         Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
         Εκτιμώντας τα ακόλουθα:
         
                     (1)
                  
                  
                     Στις 12 Δεκεμβρίου 2003, το Ευρωπαϊκό Συμβούλιο ενέκρινε τη στρατηγική της ΕΕ κατά της διάδοσης όπλων μαζικής καταστροφής («στρατηγική της ΕΕ»), η οποία περιλαμβάνει στο κεφάλαιο III κατάλογο μέτρων για την καταπολέμηση της διάδοσης των όπλων αυτών.
                  
               
                     (2)
                  
                  
                     Η στρατηγική της ΕΕ υπογραμμίζει τον κρίσιμο ρόλο της σύμβασης για την απαγόρευση της ανάπτυξης, παραγωγής, αποθήκευσης και χρήσης χημικών όπλων και για την καταστροφή τους («CWC») και του Οργανισμού για την Απαγόρευση των Χημικών Όπλων («ΟΑΧΟ») για τη δημιουργία ενός κόσμου απαλλαγμένου από χημικά όπλα. Οι στόχοι της στρατηγικής της ΕΕ είναι συμπληρωματικοί προς εκείνους που επιδιώκει ο ΟΑΧΟ, στο πλαίσιο της αρμοδιότητάς του για την εφαρμογή της CWC.
                  
               
                     (3)
                  
                  
                     Στις 22 Νοεμβρίου 2004, το Συμβούλιο υιοθέτησε την κοινή δράση 2004/797/ΚΕΠΠΑ (1) για τη στήριξη των δραστηριοτήτων του ΟΑΧΟ. Μετά τη λήξη της εν λόγω κοινής δράσης ακολούθησε η κοινή δράση 2005/913/ΚΕΠΠΑ (2) του Συμβουλίου και εν συνεχεία η κοινή δράση 2007/185/ΚΕΠΠΑ (3) του Συμβουλίου.
                     Την κοινή δράση 2007/185/ΚΕΠΠΑ ακολούθησαν οι αποφάσεις 2009/569/ΚΕΠΠΑ (4), 2012/166/ΚΕΠΠΑ (5), 2013/726/ΚΕΠΠΑ (6), (ΚΕΠΠΑ) 2015/259 (7), (ΚΕΠΠΑ) 2017/2302 (8), (ΚΕΠΠΑ) 2017/2303 (9) και (ΚΕΠΠΑ) 2019/538 (10) του Συμβουλίου.
                  
               
                     (4)
                  
                  
                     Η συνέχιση αυτής της εντατικής και στοχοθετημένης βοήθειας της Ένωσης προς τον ΟΑΧΟ είναι αναγκαία στο πλαίσιο της ενεργού εφαρμογής του Κεφαλαίου ΙΙΙ της στρατηγικής της ΕΕ.
                  
               
                     (5)
                  
                  
                     Υπάρχει ανάγκη για περαιτέρω ενωσιακή στήριξη προς το πρόγραμμα ασφάλειας και ανθεκτικότητας στον κυβερνοχώρο και διασφάλισης των πληροφοριών του ΟΑΧΟ, το οποίο αποσκοπεί στην ενίσχυση της ικανότητας του ΟΑΧΟ να διατηρεί κατάλληλα επίπεδα ασφάλειας και ανθεκτικότητας στον κυβερνοχώρο για την αντιμετώπιση των υφιστάμενων και αναδυόμενων προκλήσεων που σχετίζονται με την κυβερνοασφάλεια,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Για τον σκοπό της άμεσης πρακτικής εφαρμογής ορισμένων στοιχείων της στρατηγικής της ΕΕ, η Ένωση στηρίζει έργο του ΟΑΧΟ, με τους εξής στόχους:
               
                           —
                        
                        
                           αναβάθμιση των υποδομών ΤΠΕ σύμφωνα με το θεσμικό πλαίσιο επιχειρησιακής συνέχειας του ΟΑΧΟ, με ιδιαίτερη έμφαση στην ανθεκτικότητα· και
                        
                     
                           —
                        
                        
                           εξασφάλιση διακυβέρνησης προνομιακής πρόσβασης, καθώς και φυσικής, λογικής και κρυπτογραφικής διαχείρισης και διαχωρισμού των πληροφοριών για το σύνολο των στρατηγικών δικτύων και δικτύων αποστολών του ΟΑΧΟ.
                        
                     
            
               2.   Στο πλαίσιο της παραγράφου 1, οι δραστηριότητες που στηρίζει η Ένωση στο πλαίσιο του έργου του ΟΑΧΟ, οι οποίες τηρούν τα μέτρα που ορίζονται στο κεφάλαιο III της στρατηγικής της ΕΕ, είναι οι εξής:
               
                           —
                        
                        
                           θέση σε λειτουργία ευνοϊκού περιβάλλοντος για τις συνεχιζόμενες προσπάθειες κυβερνοασφάλειας και κυβερνοανθεκτικότητας στο πλαίσιο πολλαπλών επιχειρήσεων του ΟΑΧΟ·
                        
                     
                           —
                        
                        
                           σχεδιασμός εξατομικευμένης λύσης για την ενσωμάτωση και ρύθμιση επιτόπιων συστημάτων και συστημάτων βασιζόμενων στο υπολογιστικό νέφος με συστήματα ΤΠΕ του ΟΑΧΟ και λύσεις διαχείρισης προνομιακής πρόσβασης (PAM)·και
                        
                     
                           —
                        
                        
                           έναρξη και δοκιμή λύσεων PAM.
                        
                     
            
               3.   Λεπτομερής περιγραφή των υποστηριζόμενων από την Ένωση δραστηριοτήτων του ΟΑΧΟ που αναφέρονται στην παράγραφο 2 ορίζεται στο παράρτημα.
            
         
         
            Άρθρο 2
            
               1.   Η εφαρμογή της παρούσας απόφασης ανατίθεται στον Ύπατο Εκπρόσωπο της Ένωσης για θέματα εξωτερικής πολιτικής και πολιτικής ασφαλείας («ΥΕ»).
            
            
               2.   Την τεχνική εφαρμογή του έργου που αναφέρεται στο άρθρο 1 αναλαμβάνει η τεχνική γραμματεία του ΟΑΧΟ («τεχνική γραμματεία»). Η τεχνική γραμματεία εκτελεί το εν λόγω καθήκον υπό την ευθύνη και τον έλεγχο του ΥΕ. Προς τούτο, ο ΥΕ συνομολογεί τις απαραίτητες ρυθμίσεις με την τεχνική γραμματεία.
            
         
         
            Άρθρο 3
            
               1.   Το ποσό δημοσιονομικής αναφοράς για την εκτέλεση του έργου που προβλέπεται στο άρθρο 1 ανέρχεται σε 2 151 823 EUR.
            
            
               2.   Η διαχείριση των δαπανών που χρηματοδοτούνται από το οριζόμενο στην παράγραφο 1 ποσό γίνεται σύμφωνα με τις διαδικασίες και τους κανόνες που εφαρμόζονται επί του γενικού προϋπολογισμού της Ένωσης.
            
            
               3.   Η Επιτροπή επιβλέπει την ορθή διαχείριση των δαπανών που αναφέρονται στην παράγραφο 2. Προς τούτο, την απαιτούμενη συμφωνία με την τεχνική γραμματεία. Η εν λόγω συμφωνία ορίζει ότι η τεχνική γραμματεία εξασφαλίζει προβολή της συνεισφοράς της ΕΕ ανάλογη προς το ύψος της και καθορίζει μέτρα για τη διευκόλυνση της ανάπτυξης συνεργιών και την αποφυγή επικάλυψης δραστηριοτήτων.
            
            
               4.   Η Επιτροπή προσπαθεί να συνάψει τη συμφωνία της παραγράφου 3 το ταχύτερο δυνατόν μετά την έναρξη ισχύος της παρούσας απόφασης. Ενημερώνει το Συμβούλιο για τυχόν δυσκολίες στη διαδικασία αυτή και για την ημερομηνία σύναψης της συμφωνίας.
            
         
         
            Άρθρο 4
            Ο ΥΕ υποβάλλει στο Συμβούλιο έκθεση σχετικά με την εφαρμογή της παρούσας απόφασης βάσει τακτικών εκθέσεων που εκπονεί η τεχνική γραμματεία. Οι εκθέσεις του ΥΕ αποτελούν τη βάση για την αξιολόγηση στην οποία προβαίνει το Συμβούλιο. Η Επιτροπή παρέχει πληροφορίες σχετικά με τις χρηματοδοτικές πτυχές του έργου που αναφέρεται στο άρθρο 1.
         
         
            Άρθρο 5
            
               1.   Η παρούσα απόφαση αρχίζει να ισχύει από την ημερομηνία της έκδοσής της.
            
            
               2.   Η παρούσα απόφαση λήγει 24 μήνες μετά την ημερομηνία σύναψης της συμφωνίας του άρθρου 3 παράγραφος 3. Ωστόσο, λήγει 6 μήνες μετά την έναρξη ισχύος της, εάν η εν λόγω συμφωνία δεν έχει συναφθεί έως τότε.
            
         
         
            Λουξεμβούργο, 21 Ιουνίου 2021.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Κοινή δράση 2004/797/ΚΕΠΠΑ του Συμβουλίου, της 22ας Νοεμβρίου 2004, σχετικά με την υποστήριξη των δραστηριοτήτων του Οργανισμού για την απαγόρευση των χημικών όπλων (OPCW) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 349 της 25.11.2004, σ. 63).
         
            (2)  Κοινή δράση 2005/913/ΚΕΠΠΑ του Συμβουλίου, της 12ης Δεκεμβρίου 2005, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 331 της 17.12.2005, σ. 34).
         
            (3)  Κοινή δράση 2007/185/ΚΕΠΠΑ του Συμβουλίου, της 19ης Μαρτίου 2007, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (OPCW) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 85 της 27.3.2007, σ. 10).
         
            (4)  Απόφαση 2009/569/ΚΕΠΠΑ του Συμβουλίου, της 27ης Ιουλίου 2009, για τη στήριξη των δραστηριοτήτων του ΟΑΧΟ στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 197 της 29.7.2009, σ. 96).
         
            (5)  Απόφαση 2012/166/ΚΕΠΠΑ του Συμβουλίου, της 23ης Μαρτίου 2012, για τη στήριξη από την ΕΕ των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 87 της 24.3.2012, σ. 49).
         
            (6)  Απόφαση 2013/726/ΚΕΠΠΑ του Συμβουλίου, της 9ης Δεκεμβρίου 2013, για τη στήριξη της απόφασης 2118 (2013) του ΣΑΗΕ και της συνεδρίασης EC-M-33/Dec 1 του Εκτελεστικού Συμβουλίου του ΟΑΧΟ, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 10.12.2013, σ. 41).
         
            (7)  Απόφαση (ΚΕΠΠΑ) 2015/259 του Συμβουλίου, της 17ης Φεβρουαρίου 2015, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 43 της 18.2.2015, σ. 14).
         
            (8)  Απόφαση (ΚΕΠΠΑ) 2017/2302 του Συμβουλίου, της 12ης Δεκεμβρίου 2017, προς στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) για συνδρομή σε επιχειρήσεις καθαρισμού στη θέση όπου μέχρι πρότινος λειτουργούσε χώρος αποθήκευσης χημικών όπλων στη Λιβύη στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 13.12.2017, σ. 49).
         
            (9)  Απόφαση (ΚΕΠΠΑ) 2017/2303 του Συμβουλίου, της 12ης Δεκεμβρίου 2017, προς στήριξη της συνέχισης της εφαρμογής της απόφασης 2118 (2013) του Συμβουλίου Ασφαλείας των Ηνωμένων Εθνών και της απόφασης EC-M-33/DEC.1 του Εκτελεστικού Συμβουλίου του ΟΑΧΟ σχετικά με την καταστροφή του χημικού οπλοστασίου της Συρίας, στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 329 της 13.12.2017, σ. 55).
         
            (10)  Απόφαση (ΚΕΠΠΑ) 2019/538 του Συμβουλίου, της 1ης Απριλίου 2019, για τη στήριξη των δραστηριοτήτων του Οργανισμού για την Απαγόρευση των Χημικών Όπλων (ΟΑΧΟ) στο πλαίσιο της εφαρμογής της στρατηγικής της ΕΕ κατά της διάδοσης όπλων μαζικής καταστροφής (ΕΕ L 93 της 2.4.2019, σ. 3).
      
      
         
            ΠΑΡΑΡΤΗΜΑ
            ΕΓΓΡΑΦΟ ΕΡΓΟΥ
            1.   Ιστορικό
            Ο ΟΑΧΟ είναι επιφορτισμένος με την τήρηση υποδομής που επιτρέπει την κυριαρχία όσον αφορά τις πληροφορίες κατά τρόπο ανάλογο με τις διαβαθμίσεις προνομιακής πρόσβασης, τις ενδεδειγμένες διαδικασίες χειρισμού και τις υφιστάμενες απειλές, διατηρώντας παράλληλα την ικανότητα προστασίας έναντι αναδυόμενων κινδύνων. Ο ΟΑΧΟ εξακολουθεί να αντιμετωπίζει σε σταθερή βάση σοβαρούς και αναδυόμενους κινδύνους σε σχέση με την κυβερνοασφάλεια και την κυβερνοανθεκτικότητα. Ο ΟΑΧΟ βρίσκεται στο στόχαστρο παραγόντων με υψηλή ειδίκευση, πόρους και κίνητρα. Οι εν λόγω παράγοντες εξακολουθούν να πραγματοποιούν συχνές επιθέσεις προκειμένου να πλήξουν την εμπιστευτικότητα και την ακεραιότητα των συστημάτων πληροφοριών και των υποδομών του ΟΑΧΟ. Για να αντιμετωπιστούν οι ανησυχίες που υπογραμμίστηκαν από τις πρόσφατες κυβερνοεπιθέσεις, τις τρέχουσες πολιτικές εκτιμήσεις και την κρίση της COVID-19, και λαμβανομένων υπόψη των μοναδικών απαιτήσεων λόγω της φύσης των εργασιών του ΟΑΧΟ για την εκπλήρωση της εντολής της σύμβασης για τα χημικά όπλα (CWC), είναι σαφές ότι απαιτούνται ουσιαστικές επενδύσεις σε τεχνικές ικανότητες.
            Στο πλαίσιο του ειδικού ταμείου του ΟΑΧΟ για την ασφάλεια στον κυβερνοχώρο, την επιχειρησιακή συνέχεια και την ασφάλεια της υλικής υποδομής, ο ΟΑΧΟ σχεδίασε το πρόγραμμα ασφάλειας και ανθεκτικότητας στον κυβερνοχώρο και διασφάλισης των πληροφοριών (πρόγραμμα του ΟΑΧΟ), το οποίο περιέχει 47 δραστηριότητες για την αντιμετώπιση των προκλήσεων στον τομέα της κυβερνοασφάλειας που έχουν παρατηρηθεί τον τελευταίο καιρό. Το πρόγραμμα του ΟΑΧΟ ευθυγραμμίζεται με τις βέλτιστες πρακτικές που προάγονται από οντότητες όπως ο Οργανισμός της Ευρωπαϊκής Ένωσης για την Ασφάλεια στον Κυβερνοχώρο (ENISA) ή χρησιμοποιεί έννοιες σχετικές με την ευρωπαϊκή οδηγία για την ασφάλεια των συστημάτων δικτύου και πληροφοριών (NIS) όσον αφορά τις τηλεπικοινωνίες και την άμυνα. Συλλογικά, το πρόγραμμα του ΟΑΧΟ καλύπτει τους ακόλουθους θεματικούς τομείς: διαβαθμισμένα και μη διαβαθμισμένα δίκτυα· πολιτική και διακυβέρνηση· ανίχνευση και αντίδραση· λειτουργίες και συντήρηση· και τηλεπικοινωνίες. Καταρχήν, το πρόγραμμα του ΟΑΧΟ έχει σχεδιαστεί έτσι ώστε να μπορεί ο ΟΑΧΟ να μειώνει τις πιθανότητες όσων επιτίθενται με επαρκείς πόρους ή/και κρατική χρηματοδότηση να επιτύχουν τους στόχους τους, και να μετριάζει τους κινδύνους τόσο από εξωτερικές όσο και από εσωτερικές απειλές, από ανθρώπινη και από τεχνική άποψη. Η στήριξη της Ένωσης έχει τη δομή έργου με τρεις δραστηριότητες που αντιστοιχούν σε δύο από τις 47 δραστηριότητες του προγράμματος του ΟΑΧΟ.
            2.   Σκοπός του έργου
            Γενικός σκοπός του έργου είναι να εξασφαλιστεί ότι η Γραμματεία του ΟΑΧΟ έχει την ικανότητα να διασφαλίζει κατάλληλο επίπεδο ασφάλειας και ανθεκτικότητας στον κυβερνοχώρο για την αντιμετώπιση των επαναλαμβανόμενων και αναδυόμενων προκλήσεων στον τομέα της άμυνας και της ασφάλειας στον κυβερνοχώρο στην έδρα και τις βοηθητικές εγκαταστάσεις του ΟΑΧΟ, ώστε να είναι δυνατές η εκπλήρωση της εντολής του ΟΑΧΟ και η αποτελεσματική εφαρμογή της CWC.
            3.   Στόχοι
            
                        —
                     
                     
                        Αναβάθμιση της υποδομής ΤΠΕ σύμφωνα με το θεσμικό πλαίσιο επιχειρησιακής συνέχειας του ΟΑΧΟ, με ιδιαίτερη έμφαση στην ανθεκτικότητα·
                     
                  
                        —
                     
                     
                        Εξασφάλιση διακυβέρνησης προνομιακής πρόσβασης, καθώς και φυσικής, λογικής και κρυπτογραφικής διαχείρισης και διαχωρισμού των πληροφοριών για όλα τα στρατηγικά δίκτυα και τα δίκτυα αποστολής.
                     
                  4.   Αποτελέσματα
            Τα αναμενόμενα αποτελέσματα στα οποία συμβάλλει το έργο είναι τα εξής:
            
                        —
                     
                     
                        Ο εξοπλισμός και οι υπηρεσίες ΤΠΕ εξασφαλίζουν ισχυρή αξιοπιστία του συστήματος (υβριδική/γεωγραφική εφεδρεία) και διευκολύνουν την αυξημένη διαθεσιμότητα συστημάτων και υπηρεσιών ΤΠΕ για τη στήριξη της επιχειρησιακής συνέχειας·
                     
                  
                        —
                     
                     
                        Ελαχιστοποίηση των ικανοτήτων οποιουδήποτε μεμονωμένου παράγοντα ή προσώπου να επηρεάσει αρνητικά την εμπιστευτικότητα και την ακεραιότητα των πληροφοριών ή των συστημάτων εντός του ΟΑΧΟ.
                     
                  5.   Δραστηριότητες
            5.1.   Δραστηριότητα 1 – Θέση σε λειτουργία ευνοϊκού περιβάλλοντος για τις συνεχιζόμενες προσπάθειες στον τομέα της ασφάλειας και της ανθεκτικότητας στον κυβερνοχώρο στο πλαίσιο των λειτουργιών του ΟΑΧΟ σε πολλαπλές εγκαταστάσεις
            Η δραστηριότητα αυτή αποσκοπεί στη διασφάλιση ευνοϊκού περιβάλλοντος για την ομαλή εφαρμογή του σχεδιασμού επιχειρησιακής συνέχειας του ΟΑΧΟ σε σχέση με την ασφάλεια και την ανθεκτικότητα στον κυβερνοχώρο. Αυτό θα επιτευχθεί μέσω της αναβάθμισης των υποδομών, της εκ νέου αρχιτεκτονικής ή/και της αρχειοθέτησης για τη διασφάλιση της επιχειρησιακής συνέχειας του ΟΑΧΟ σε πολλαπλές εγκαταστάσεις, καθώς και μέσω της περαιτέρω διευκόλυνσης της ενσωμάτωσης της διακυβέρνησης προνομιακής πρόσβασης στις διαδικασίες σχεδιασμού και αντίδρασης στο πλαίσιο της επιχειρησιακής συνέχειας.
            5.2.   Δραστηριότητα 2 – Σχεδιασμός εξατομικευμένης λύσης για την ενσωμάτωση και τη ρύθμιση επιτόπιων συστημάτων και συστημάτων βασιζόμενων στο υπολογιστικό νέφος με συστήματα ΤΠΕ του ΟΑΧΟ και λύσεις διαχείρισης προνομιακής πρόσβασης (PAM)
            Η δραστηριότητα αυτή επικεντρώνεται στη μετουσίωση του ευνοϊκού περιβάλλοντος σε εξατομικευμένο σχεδιασμό για την ενσωμάτωση και ρύθμιση επιτόπιων συστημάτων και συστημάτων βασιζόμενων στο υπολογιστικό νέφος με συστήματα ΤΠΕ του ΟΑΧΟ και λύσεις PAM. Με αυτόν τον τρόπο αναμένεται να αυξηθεί η αποδοτικότητα των υποδομών των συστημάτων ΤΠΕ και να επιτευχθεί ο σχεδιασμός ολοκληρωμένου συστήματος PAM για πόρους ζωτικής σημασίας που έχει δυνατότητα αποτροπής και ανίχνευσης, και ευθυγραμμίζεται με ανάλογες δυνατότητες αντιμετώπισης απειλών.
            5.3.   Δραστηριότητα 3 – Έναρξη και δοκιμή λύσεων PAM
            Η δραστηριότητα αυτή βασίζεται στις υποδομές που εφαρμόζονται και στις λύσεις PAM που έχουν σχεδιαστεί για τη μετάβαση της ενσωμάτωσης και της ρύθμισης από τη θεωρία στην πράξη. Τα συστήματα πρέπει να χαρτογραφηθούν, να προσδιοριστούν και να ενσωματωθούν στα υφιστάμενα συστήματα, λαμβανομένων παράλληλα υπόψη συναφών πολιτικών και ανθρώπινων παραγόντων. Ακολούθως, διεξοδικές δοκιμές επαληθεύουν και διασφαλίζουν την ευρωστία του συστήματος (όλα τα νέα συστήματα διαθέτουν ισχυρή επαλήθευση ταυτότητας για χρήστες και συσκευές, κατάλληλη διαβάθμιση και προστασία των πληροφοριών, καθώς και προηγμένη πρόληψη απώλειας δεδομένων) κατά τη διάρκεια της εφαρμογής και με την πάροδο του χρόνου, γεγονός που θα επιτρέψει στη Γραμματεία του ΟΑΧΟ να εντοπίσει και να αντιμετωπίσει τα κενά στο μέτρο του δυνατού.
            6.   Διάρκεια
            Η συνολική εκτιμώμενη διάρκεια της χρηματοδοτούμενης μέσω του έργου υλοποίησης αναμένεται να μην υπερβεί τους 24 μήνες.
            7.   Δικαιούχοι
            Οι δικαιούχοι του έργου θα είναι το προσωπικό της Τεχνικής Γραμματείας του ΟΑΧΟ, τα όργανα χάραξης πολιτικής, τα επικουρικά όργανα και οι ενδιαφερόμενοι φορείς της CWC, συμπεριλαμβανομένων των συμβαλλόμενων κρατών.
            8.   Προβολή της ΕΕ
            Ο ΟΑΧΟ λαμβάνει όλα τα κατάλληλα μέτρα, εντός των ορίων που θέτουν εύλογες παράμετροι ασφαλείας, για να προβάλει το γεγονός ότι το έργο χρηματοδοτήθηκε από την Ένωση.